Erőszakba és káoszba süllyed Hongkong
Zavargásokba torkollottak vasárnap a hongkongi demonstrációk, miután a demokratikus jogaik megtartása mellett tüntetők megtámadták a közintézményeket, valamint a kínai befektetőkhöz köthető üzleteket. Sok bolt vasárnap sem nyitott ki.
A BBC beszámolója szerint a rendőrök vízágyúkkal, könnygázzal és gumibotokkal zavarták szét a tüntetőket, s letépték a maszkot azokról, akiket őrizetbe vettek. A vasárnapi megmozdulásokat részben éppen amiatt szervezték, hogy a Kína-párti kormányzó kezdeményezésére a hatóságok megtiltották, hogy a felvonulók az arcukat eltakarva menjenek az utcára.

A tüntetések első óráit viszonylag nyugalom jellemezte, a rendőrök addig nem avatkoztak közbe, amíg a tüntetők békésen vonultak, s azt ismételgették kórusban: „Hongkong ellenáll”. Az esti órákban azonban a felüljárókat megszálló rendőrök könnygázt vetettek be, és szemtanúk szerint több rendőr meglehetősen durván lépett fel.

Kishíján lincselés is történt: miután egy idősebb férfi állítólag szándékosan behajtott a tüntetők közé, a felvonulók kirángatták az autójából. Az életét valószínűleg az mentette meg, hogy a tűzoltók gyorsan kimentették őt az ellenséges tömegből.

A tüntetések június óta tartanak, s annak ellenére nem ért véget a tiltakozási hullám, hogy a kormányzó visszavonta az első demonstrációkat kiváltó kiadatási törvényt. A korábban brit gyarmatként kormányzott  Hongkong ugyan Kínához tartozik, ám a városállam polgárai átmenetileg több demokratikus jogot élvezhetnek, mint a világ legnépesebb országának többi polgára.
demonstráció demokrácia hongkongi tüntetések erőszak Hongkong Kína tüntetések